Nestea

Nestea (Нестий) е марка студен чай, който се произвежда от Нестле и се разпространява в САЩ посредством отдел „Напитки“ на компанията, a в останала част от света посредством основаното между Кока-Кола и Нестле смесено дружество Beverage Partners Worldwide (BPW). Под марката се предлагат различни видове студен чай, готов за консумация, разтворим чай и чай на пакетчета. Някои от продуктите се предлагат в редовна и диетична серия, а разнообразието им е различно спрямо дистрибуцията в отделните страни.
Наименованието на Nestea е сформирано от първите три букви от името на компанията ”Нестле“ и английската дума за чай (от англ. tea). За първи път Nestea се появява в началото на 40-те години на миналия век, веднага след успеха на Нестле с инстантното кафе Нескафе.
Историята на студения чай датира от началото на 1800, а напитката е станала все по-популярна през годините. Концепцията за студения чай, обаче, бива представена сто години по-късно, в 1904, на Световен панаир в Сейнт Луис (St. Louis) от Ричард Блехинден (Richard Blechynden), собственик на чаена плантация, който решава да предлага студен чай в тогавашния горещ ден. Nestea се появява в началото на 40-те години, а за първи път бива представен на Американския пазар през 1948 година. Разпространението му в САЩ започва с широка гама от разфасовки и вкусове, включително Nestea – готов за консумация и Nestea разтворим (инстантен) чай микс. Според някои източници Нестле за първи път са представили истантен/разтворим чай през 1946 година.
Други източници посочват 1956 като годината, в която учените на Нестле за първи път представят студения чай Nestea във формата на микс, който е 100% разтворим в студена и топла вода. Тогава започва и популяризирането на продукта по телевизията със слогана „Take the Nestea Plunge.“ (в широк превод – „Гмурни се в Nestea“). Продуктът Nestea днес е един от водещите брандове, предлагащи студен чай в света. И това не е учудващо, взимайки предвид, че по данни на Американския Съвет по чая (Tea Council) 85% от консумирания чай в САЩ е именно студен чай.
Nestea се продава в над 70 страни по света, най-големите пазари от които са САЩ, Канада, Австралия, Тайван, Италия, Испания, Швейцария, Германия и Виетнам. В Шри Ланка Nestea е много по-различен продукт. Производството му там е под формата на сладък млечен разтворим чай, който се смесва с гореща вода. Продуктът се произвежда и разпространява от Нестле Ланка (Nestlé Lanka (Pvt) Ltd.). Израел, Мексико и САЩ са единствените страни, в които се продават диетични Nestea продукти. Другата страна, в която Nestea е лансиран като горещ чай, но без захар и мляко е била Великобритания, в продължение на няколко години през 1970. Този продукт не е бил успешен и е спрян впоследствие.
Като интересна новина за бъдещото разпространение на Nestea, може да бъде посочено споразумението между Кока-Кола и Нестле от началото на януари 2012 година, в което се споменава, че двете компании ще съсредоточат дистрибуцията на техните готови за консумация чайове в Европа и Канада, посредством общото им съвместно дружество Beverage Partners Worldwide (BPW). За Тайван и Хонг Конг обаче, Кока-Кола ще сключи лицензионен договор с Нестле за марка Nestea. Във всички останали територии, които се обслужват от смесеното дружество, между двете компании ще бъде прекратена работа в период, който ще приключи до края на 2012 г. и е обект на регулаторно одобрение. В допълнение, настоящият лиценз за Nestea, който е предоставен на Кока-Кола от Нестле, ще изтече в края на 2012 година.
Nestea се появява за първи път на българския пазар през 2004 година. Днес марката заема лидерски позиции в сегмента на готовите за консумация напитки от типа студен чай. Общата консумация на такива напитки в България за 2009 г. е 22,3 млн. литра.
В България Nestea поддържа богат асортимент от студен чай, готов за консумация, с различни вкусове. Сред тях са Nestea лимон, праскова, горски плодове, манго и ананас, новият вкус на портокал, както и зелен чай с ягоди и алое вера. Те се разпространяват в пластмасови (500 и 1500 мл.) и стъклени бутилки (250 мл.).
На пазара в България се предлагат и сашета разтворим чай Nestea, които са предназначени за разтваряне във вода (по предписание 1 л.). Продуктът е създаден на базата на съотношението между черен чай и плодов аромат и разполага с разнообразие от вкусове. Популярен е и разтворимия чай Nestea lemon, подходящ за употреба чрез вендинг машини и автомати.
От октомври 2011 г., Nestea се предлага на българския пазар и под формата на луксозен чай на пакетчета. Продуктът е с марката NESTEA Premium Selection и поддържа богата гама от десет от най-популярните видове чай, сред които са билкови и плодови чайове, произведени от Halssen & Lyon, както и черен и зелен чай. Опаковката им е луксозна и се отваря лесно.
Nestea залагат на различни рекламни похвати като телевизионни клипове, външна реклама, печатна реклама и други. Сред интересните реклами, предизвикали интерес в България, е един от първите телевизионни видео спотове. В него атрактивна дама се обръща към приятеля си с репликата, че и е топло, той ѝ подава бутилка Nestea, а веднага след това тя споменава, че вече ѝ е студено. Репликите, които са на италиански, както и сюжета на рекламата, подбудиха интереса на българската аудитория и доведоха до направата на още клипове с подобен сюжет и същите реплики.
Сред интересните инициативи на Nestea, може да бъде посочен и конкурса „Фото комбинации“ от 2011 година. Условие за участие в конкурса е било, на специално направен за целта сайт, да се публикуват три авторки фотографии, които да следват логиката на имиджовата кампания на Nestea Карнавал – една снимка + друга снимка е = на третата снимка. След приключването на конкурса от компанията са организирали и изложба с печелившите 50 комбинации. През 2011 година от Nestea стартираха и първата глобална интегрирана рекламна кампания под надслов „Началото на нещо различно“ (от англ. „The Start of Something Different“), в която фокусират вниманието си върху предаването на истории с цел да мотивират почитателите си от всички възрасти да прегърнат нови идеи, начинания и възможности. Кампанията е дебютирала през май в Канада и някои части на Европа, в Австралия през ноември, като се очаква да бъде лансирана и в други страни, в които Nestea ще се продава през 2012 година.